title: Komission täytäntöönpanoasetus (EU) N:o 466/2013, annettu 7 päivänä toukokuuta 2013 , nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Panforte di Siena (SMM))

text:
               22.5.2013

               FI

               Euroopan unionin virallinen lehti

               L 135/3

         KOMISSION TÄYTÄNTÖÖNPANOASETUS (EU) N:o 466/2013,
   annettu 7 päivänä toukokuuta 2013,
   nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Panforte di Siena (SMM))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
   sekä katsoo seuraavaa:

               (1)

               Asetus (EU) N:o 1151/2012 tuli voimaan 3 päivänä tammikuuta 2013. Sillä kumottiin ja korvattiin maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annettu neuvoston asetus (EY) N:o 510/2006 (2).

               (2)

               Italian hakemus nimityksen ”Panforte di Siena” rekisteröimiseksi julkaistiin Euroopan unionin virallisessa lehdessä
                   (3) asetuksen (EY) N:o 510/2006 6 artiklan 2 kohdan mukaisesti.

               (3)

               Koska komissiolle ei ole toimitettu vastaväitteitä asetuksen (EY) N:o 510/2006 7 artiklan mukaisesti, nimitys olisi rekisteröitävä,

         ON HYVÄKSYNYT TÄMÄN ASETUKSEN:
   1 artikla
   Rekisteröidään tämän asetuksen liitteessä oleva nimitys.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 7 päivänä toukokuuta 2013.

            Komission puolesta, puheenjohtajan nimissä

         Dacian CIOLOȘ

            Komission jäsen

      (1)  EUVL L 343, 14.12.2012, s. 1.

      (2)  EUVL L 93, 31.3.2006, s. 12.

      (3)  EUVL C 231, 2.8.2012, s. 6.

      LIITE
      Asetuksen (EU) N:o 1151/2012 liitteessä I olevassa I kohdassa luetellut maataloustuotteet ja elintarvikkeet:

         Luokka 2.4   Leipomo-, konditoria-, makeis- ja keksituotteet

      ITALIA
      Panforte di Siena (SMM)


title: Komission täytäntöönpanoasetus (EU) N:o 706/2013, annettu 23 päivänä heinäkuuta 2013 , tiettyjen tavaroiden luokittelusta yhdistettyyn nimikkeistöön

text:
               25.7.2013

               FI

               Euroopan unionin virallinen lehti

               L 200/6

         KOMISSION TÄYTÄNTÖÖNPANOASETUS (EU) N:o 706/2013,
   annettu 23 päivänä heinäkuuta 2013,
   tiettyjen tavaroiden luokittelusta yhdistettyyn nimikkeistöön
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
   sekä katsoo seuraavaa:

               (1)

               Asetuksen (ETY) N:o 2658/87 liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.

               (2)

               Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt; näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.

               (3)

               Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.

               (4)

               On aiheellista säätää, että sitovien tariffitietojen haltija voi yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92 (2) 12 artiklan 6 kohdan mukaisesti edelleen kolmen kuukauden ajan käyttää sellaisia sitovia tariffitietoja, jotka jäsenvaltioiden tulliviranomaiset ovat antaneet tavaroiden luokittelusta yhdistettyyn nimikkeistöön mutta jotka eivät ole tämän asetuksen säännösten mukaisia.

               (5)

               Tässä asetuksessa säädetyt toimenpiteet ovat tullikoodeksikomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
   2 artikla
   Jäsenvaltioiden tulliviranomaisten antamia sitovia tariffitietoja, jotka eivät ole tässä asetuksessa vahvistettujen säännösten mukaisia, voidaan käyttää asetuksen (ETY) N:o 2913/92 12 artiklan 6 kohdan mukaisesti vielä kolmen kuukauden ajan.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä heinäkuuta 2013.

            Komission puolesta, puheenjohtajan nimissä

         Algirdas ŠEMETA

            Komission jäsen

      (1)  EYVL L 256, 7.9.1987, s. 1.

      (2)  EYVL L 302, 19.10.1992, s. 1.

      LIITE

                  Tavaran kuvaus

                  Luokittelu
                  (CN-koodi)

                  Perusteet

                  (1)

                  (2)

                  (3)

                  Ohjausyksikkö, joka koostuu piirilevykokoonpanosta, jossa on integroituja piirejä (esim. puolijohdetekniikkaa käyttäen saatu ohjain), passiivisia elementtejä (esim. vastuksia, kondensaattoreita ja induktoreja), aktiivisia elementtejä (esim. diodeja ja transistoreja), ja jäähdytyslevy, enintään 1 000 V:n nimellisjännitettä varten, kotelossa, jonka mitat ovat noin 24 × 13 × 5 cm.
                  Asianmukaisen ohjelmiston asentamisen jälkeen ohjausyksikkö asennetaan pyykinpesukoneeseen ohjaamaan koneen toimintoja (esimerkiksi moottorin käynnistystä ja pysäytystä, vedenlämmitysjärjestelmää ja vesiventtiilien aukaisemista ja sulkemista).

                  8537 10 91

                  Luokittelu määräytyy yhdistetyn nimikkeistön 1 ja 6 yleisen tulkintasäännön määräysten, XVI jakson 2 huomautuksen a kohdan sekä CN-koodien 8537, 8537 10 ja 8537 10 91 nimiketekstien mukaisesti.
                  Luokittelu nimikkeeseen 8450 pyykinpesukoneen osaksi ei tule kyseeseen, koska yksikkö on 85 ryhmän nimikkeeseen sisältyvä tuote.
                  Koska yksikkö koostuu piirilevykokoonpanosta, se ei täytä 85 ryhmän 8 huomautuksen b kohdassa elektronisille integroiduille piireille asetettuja edellytyksiä. Sen vuoksi luokittelu nimikkeeseen 8542 ei tule kyseeseen.
                  Koska yksikkö on ohjelmoitavissa ja sitä käytetään pyykinpesukoneen toimintojen sähköiseen ohjaukseen, se on sen vuoksi luokiteltava CN-koodiin 8537 10 91 ohjelmoitavaksi logiikaksi enintään 1 000 V:n jännitettä varten.


title: Komission täytäntöönpanoasetus (EU) N:o 3/2013, annettu 4 päivänä tammikuuta 2013 , kiinteistä tuontiarvoista tiettyjen hedelmien ja vihannesten tulohinnan määrittämiseksi

text:
               5.1.2013

               FI

               Euroopan unionin virallinen lehti

               L 2/1

         KOMISSION TÄYTÄNTÖÖNPANOASETUS (EU) N:o 3/2013,
   annettu 4 päivänä tammikuuta 2013,
   kiinteistä tuontiarvoista tiettyjen hedelmien ja vihannesten tulohinnan määrittämiseksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1),
   ottaa huomioon neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7 päivänä kesäkuuta 2011 annetun komission täytäntöönpanoasetuksen (EU) N:o 543/2011 (2) ja erityisesti sen 136 artiklan 1 kohdan,
   sekä katsoo seuraavaa:

               (1)

               Täytäntöönpanoasetuksessa (EU) N:o 543/2011 säädetään Uruguayn kierroksen monenvälisten kauppaneuvottelujen tulosten soveltamiseksi perusteista, joiden mukaan komissio vahvistaa kolmansista maista tapahtuvan tuonnin kiinteät arvot mainitun asetuksen liitteessä XVI olevassa A osassa luetelluille tuotteille ja ajanjaksoille.

               (2)

               Kiinteä tuontiarvo lasketaan joka työpäivä täytäntöönpanoasetuksen (EU) N:o 543/2011 136 artiklan 1 kohdan mukaisesti ottaen huomioon päivittäin vaihtuvat tiedot. Sen vuoksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,

         ON HYVÄKSYNYT TÄMÄN ASETUKSEN:
   1 artikla
   Asetuksen (EU) N:o 543/2011 136 artiklassa tarkoitetut kiinteät tuontiarvot vahvistetaan tämän asetuksen liitteessä.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 4 päivänä tammikuuta 2013.

            Komission puolesta, puheenjohtajan nimissä

         José Manuel SILVA RODRÍGUEZ

            Maatalouden ja maaseudun kehittämisen pääosaston pääjohtaja

      (1)  EUVL L 299, 16.11.2007, s. 1.

      (2)  EUVL L 157, 15.6.2011, s. 1.

      LIITE
      Kiinteät tuontiarvot tiettyjen hedelmien ja vihannesten tulohinnan määrittämiseksi

                  (EUR/100 kg)

                  CN-koodi

                  Kolmansien maiden koodi (1)

                  Kiinteä tuontiarvo

                  0702 00 00

                  IL

                  51,1

                  MA

                  45,5

                  TN

                  72,6

                  TR

                  100,4

                  ZZ

                  67,4

                  0707 00 05

                  EG

                  191,6

                  TR

                  157,1

                  ZZ

                  174,4

                  0709 93 10

                  MA

                  44,7

                  TR

                  136,9

                  ZZ

                  90,8

                  0805 10 20

                  EG

                  73,2

                  MA

                  68,1

                  TR

                  80,4

                  ZA

                  50,5

                  ZZ

                  68,1

                  0805 20 10

                  MA

                  70,3

                  ZZ

                  70,3

                  0805 20 30, 0805 20 50, 0805 20 70, 0805 20 90

                  IL

                  78,2

                  MA

                  101,4

                  TR

                  85,9

                  ZZ

                  88,5

                  0805 50 10

                  TR

                  76,3

                  ZZ

                  76,3

                  0808 10 80

                  CA

                  164,3

                  MK

                  29,8

                  US

                  199,3

                  ZZ

                  131,1

                  0808 30 90

                  CN

                  63,9

                  US

                  159,3

                  ZZ

                  111,6

         (1)  Komission asetuksessa (EY) N:o 1833/2006 (EUVL L 354, 14.12.2006, s. 19) vahvistettu maanimikkeistö. Koodi ”ZZ” tarkoittaa ”muuta alkuperää”.


title: Komission täytäntöönpanoasetus (EU) 2016/667, annettu 27 päivänä huhtikuuta 2016, raakatimanttien kansainväliseen kauppaan sovellettavasta Kimberleyn prosessin sertifiointijärjestelmästä annetun neuvoston asetuksen (EY) N:o 2368/2002 muuttamisesta

text:
               29.4.2016

               FI

               Euroopan unionin virallinen lehti

               L 115/28

         KOMISSION TÄYTÄNTÖÖNPANOASETUS (EU) 2016/667,
   annettu 27 päivänä huhtikuuta 2016,
   raakatimanttien kansainväliseen kauppaan sovellettavasta Kimberleyn prosessin sertifiointijärjestelmästä annetun neuvoston asetuksen (EY) N:o 2368/2002 muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon raakatimanttien kansainväliseen kauppaan sovellettavasta Kimberleyn prosessin sertifiointijärjestelmästä 20 päivänä joulukuuta 2002 annetun neuvoston asetuksen (EY) N:o 2368/2002 (1) ja erityisesti sen 19 artiklan,
   sekä katsoo seuraavaa:

               (1)

               Asetuksen (EY) N:o 2368/2002 19 artiklassa säädetään liitteessä III olevasta jäsenvaltioiden toimivaltaisten viranomaisten luettelosta, jota komissio pitää yllä.

               (2)

               Belgian, Saksan ja Yhdistyneen kuningaskunnan toimivaltaisten viranomaisten yhteystiedot on oikaistava.

               (3)

               Sen vuoksi asetuksen (EY) N:o 2368/2002 liitettä III olisi muutettava,

         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EY) N:o 2368/2002 liite III tämän asetuksen liitteellä.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 27 päivänä huhtikuuta 2016.

            Komission puolesta

         Federica MOGHERINI

            Varapuheenjohtaja

      (1)  EUVL L 358, 31.12.2002, s. 28.

      LIITE

            ”LIITE III

               Luettelo jäsenvaltioiden toimivaltaisista viranomaisista ja näiden tehtävistä, joihin viitataan neuvoston asetuksen (EY) N:o 2368/2002 2 ja 19 artiklassa

               BELGIA

                        Federale Overheidsdienst Economie, KMO, Middenstand en Energie, Algemene Directie Economische Analyses en Internationale Economie, Dienst Vergunningen.

                        Service Public Fédéral Economie, PME, Classes moyennes et Energie, Direction générale des Analyses économiques et de l'Economie internationale, Service Licence.

                        Italiëlei 124, bus 71

                        2000 Antwerpen

                        Puhelin: +32 22775459

                        Faksi: +32 2 2775461

                        Sähköposti: kpcs-belgiumdiamonds@economie.fgov.be

                  Asetuksessa (EY) N:o 2368/2002 edellytettyjä raakatimanttien tuonti- ja vientitarkastuksia sekä tulliselvityksiä tekee Belgiassa ainoastaan:

                        The Diamond Office

                        Hovenierstraat 22

                        2018 Antwerpen

               TŠEKKI

            Asetuksessa (EY) N:o 2368/2002 edellytettyjä raakatimanttien tuonti- ja vientitarkastuksia sekä tulliselvityksiä tekee Tšekissä ainoastaan:

                        Generální ředitelství cel

                        Budějovická 7

                        140 96 Praha 4

                        Česká republika

                        Puhelin: +420 261333841, +420 261333859, matkapuhelin +420 737213793

                        Faksi: +420 261333870

                        Sähköposti: diamond@cs.mfcr.cz

                  Päivystävä tullitoimisto – Praha Ruzyně
            Puhelin: +420 220113788 (maanantaista perjantaihin klo 7.30–15.30)
            Puhelin: +420 220119678 (lauantaisin ja sunnuntaisin sekä arkisin virka-ajan ulkopuolella klo 15.30–7.30)

               SAKSA

            Asetuksessa (EY) N:o 2368/2002 edellytettyjä raakatimanttien tuonti- ja vientitarkastuksia tekee ja unionin sertifikaatin myöntää Saksassa ainoastaan seuraava viranomainen:

                        Hauptzollamt Koblenz

                        Zollamt Idar-Oberstein

                        Zertifizierungsstelle für Rohdiamanten

                        Hauptstraße 197

                        55743 Idar-Oberstein

                        Puhelin: +49 678156270

                        Faksi: +49 6781562719

                        Sähköposti: poststelle.za-idar-oberstein@zoll.bund.de

                  Sovellettaessa tämän asetuksen 5 artiklan 3 kohtaa, 6, 9 ja 10 artiklaa, 14 artiklan 3 kohtaa sekä 15 ja 17 artiklaa Saksan toimivaltaisena viranomaisena toimii erityisesti raportointia komissiolle koskevien velvoitteiden osalta seuraava viranomainen:

                        Generalzolldirektion

                        – Direktion VI –

                        Recht des grenzüberschreitenden Warenverkehrs/Besonderes Zollrecht

                        Krelingstraβe 50

                        90408 Nürnberg

                        Puhelin: +49 9113763754

                        Faksi: +49 9113762273

                        Sähköposti: DVIA3.gzd@zoll.bund.de

               PORTUGALI

                        Autoridade Tributária e Aduaneira

                        Direção de Serviços de Regulação Aduaneira

                        R. da Alfândega, 5

                        1149–006 Lisboa

                        Puhelin: +351 218813888/9

                        Faksi: +351 218813941

                        Sähköposti: dsra@at.gov.pt

                  Asetuksessa (EY) N:o 2368/2002 edellytettyjä raakatimanttien tuonti- ja vientitarkastuksia sekä tulliselvityksiä tekee Portugalissa ainoastaan:

                        Alfândega do Aeroporto de Lisboa

                        Aeroporto de Lisboa

                        Terminal de Carga, Edifício 134

                        1750–364 Lisboa

                        Puhelin: +351 210030080

                        Faksi: +351 210037777

                        Sähköposti: aalisboa-kimberley@at.gov.pt

               ROMANIA

                        Autoritatea Națională pentru Protecția Consumatorilor

                        (kuluttajansuoja-alan kansallinen viranomainen)

                        1 Bd. Aviatorilor Nr. 72, sectorul 1 București, România

                        (72 Aviatorilor Bvd., sector 1, Bucharest, Romania)

                        Cod postal (postinumero) 011865

                        Puhelin: +40 213184635 / 3129890 / 3121275

                        Faksi: +40 213184635 / 3143462

                        www.anpc.ro

               YHDISTYNYT KUNINGASKUNTA

                        Government Diamond Office

                        Conflict Department

                        Room WH.1.163

                        Foreign and Commonwealth Office

                        King Charles Street

                        London

                        SW1A 2AH

                        Puhelin: +44 2070086903/5797

                        Faksi: +44 207008 3905

                        Sähköposti: KPUK@fco.gov.uk”


title: Komission täytäntöönpanoasetus (EU) N:o 307/2012, annettu 11 päivänä huhtikuuta 2012 , vitamiinien, kivennäisaineiden ja eräiden muiden aineiden lisäämisestä elintarvikkeisiin annetun Euroopan parlamentin ja neuvoston asetuksen (EY) N:o 1925/2006 8 artiklan soveltamista koskevista täytäntöönpanosäännöistä

text:
               12.4.2012

               FI

               Euroopan unionin virallinen lehti

               L 102/2

         KOMISSION TÄYTÄNTÖÖNPANOASETUS (EU) N:o 307/2012,
   annettu 11 päivänä huhtikuuta 2012,
   vitamiinien, kivennäisaineiden ja eräiden muiden aineiden lisäämisestä elintarvikkeisiin annetun Euroopan parlamentin ja neuvoston asetuksen (EY) N:o 1925/2006 8 artiklan soveltamista koskevista täytäntöönpanosäännöistä
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon vitamiinien, kivennäisaineiden ja eräiden muiden aineiden lisäämisestä elintarvikkeisiin 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1925/2006 (1) ja erityisesti sen 8 artiklan 6 kohdan,
   sekä katsoo seuraavaa:

               (1)

               Jäsenvaltioiden pyyntöjen tai komission aloitteen aloittaa asetuksen (EY) N:o 1925/2006 8 artiklan 2 kohdan mukainen menettely, jolla kielletään, rajoitetaan tai pannaan unionin valvonnan alaiseksi elintarvikkeisiin lisättävä tai elintarvikkeiden valmistuksessa käytettävä muu aine kuin vitamiini tai kivennäisaine tai muuta ainetta kuin vitamiineja ja kivennäisaineita sisältävä ainesosa, olisi täytettävä tietyt ehdot, ja näiden ehtojen täyttymisen tarkistamiseksi olisi luotava yhtenäiset säännöt. Yksi asetuksen (EY) N:o 1925/2006 8 artiklan 1 kohdassa asetetuista ehdoista on se, että tällaista ainetta nautittaisiin merkittävästi suurempia määriä kuin mitä tavanomaisesti nautittaisiin noudatettaessa tasapainoista ja monipuolista ruokavaliota ja että se muodostaisi kuluttajalle mahdollisen riskin, kuten asiaa koskevat tieteelliset tiedot osoittavat. Lisäksi asetuksen (EY) N:o 1925/2006 8 artiklan 1 kohdassa todetaan, että menettelyä olisi noudatettava myös silloin, kun tällainen aine muodostaa mahdollisen terveysriskin muista syistä kuin sen vuoksi, että sitä nautitaan tavanomaista merkittävästi suurempi määrä. Asetuksen (EY) N:o 1925/2006 8 artiklan 1 kohdassa todetaan myös, että tällaista ainetta olisi lisättävä elintarvikkeisiin tai käytettävä elintarvikkeiden valmistuksessa.

               (2)

               Sovellettaessa edellä mainittua ehtoa kyseisen aineen saannin, joka ylittää merkittävästi sen määrän, joka voidaan kohtuudella olettaa saatavan tavanomaisissa olosuhteissa noudatettaessa tasapainoista ja monipuolista ruokavaliota, olisi kuvattava aineen tosiasiallista saantia eikä teoreettista saantioletusta, ja saanti olisi arvioitava tapauskohtaisesti siten, että sitä verrataan aikuisväestön tai muun väestöryhmän, joka on mahdollisesti riskialtis kuluttajaryhmä, keskimääräiseen saantiin.

               (3)

               Pyyntöjä esittävien jäsenvaltioiden olisi toimitettava tarpeelliset tiedot sen osoittamiseksi, että asetuksen (EY) N:o 1925/2006 mukaiset ehdot täyttyvät. Olisi muun muassa toimitettava tiedot kyseistä ainetta sisältävien elintarvikkeiden markkinoille saattamisesta sekä käytettävissä olevat ja yleisesti tunnustetut tieteelliset todisteet, joiden mukaan kyseinen aine voi muodostaa riskin kuluttajille. Ainoastaan asianmukaisiksi vahvistetut pyynnöt olisi lähetettävä Euroopan elintarviketurvallisuusviranomaiselle, jäljempänä ’viranomainen’, saatavilla oleviin tietoihin perustuvaa turvallisuusarviointia varten. Viranomaisen olisi annettava lausunto kyseisen aineen turvallisuudesta Euroopan parlamentin ja neuvoston asetuksen (EY) N:o 178/2002 (2) 29 artiklan 3 kohdassa tarkoitetussa määräajassa. Asianomaisten tahojen olisi voitava esittää komissiolle huomautuksia sen jälkeen, kun viranomainen on julkaissut lausuntonsa.

               (4)

               Asetuksen (EY) N:o 1925/2006 8 artiklan 4 kohdassa säädetään, että elintarvikealan toimijat tai muut asianomaiset voivat milloin tahansa esittää viranomaiselle arvioitavaksi sellaisia tieteellisiä tietoja sisältävän asiakirjan, joilla osoitetaan liitteessä III olevassa C osassa mainitun aineen turvallisuus silloin, kun sitä käytetään elintarvikkeessa tai elintarvikeryhmässä sen käyttöä koskevien ehtojen mukaisesti, ja joilla selvitetään kyseisen käytön tarkoitus. Elintarvikealan toimijan tai muun asianomaisen toimittaman asiakirjan olisi perustuttava viranomaisen antamiin tai vahvistamiin ohjeisiin, kuten ohjeisiin, jotka koskevat ravinnonlähteiden tai elintarvikkeiden valmistuksessa käytettäväksi ehdotettujen muiden ainesosien saattamista turvallisuutta koskevaan arviointiin, tai tarkistettuihin ohjeisiin.

               (5)

               Jotta komissio voi tehdä asetuksen (EY) N:o 1925/2006 liitteessä III olevassa C osassa mainittua ainetta koskevan päätöksen määräajassa, on tarpeen ottaa huomioon ainoastaan sellaiset asiakirjat, jotka on toimitettu 18 kuukauden kuluessa siitä päivästä, jona aine on sisällytetty kyseiseen liitteeseen. Jotta komissio voi tehdä päätöksen annetussa määräajassa, viranomaisen olisi lisäksi annettava lausuntonsa aineen turvallisuudesta yhdeksän kuukauden kuluessa siitä, kun se on vastaanottanut asiakirjan, jonka katsotaan olevan pätevä ja asianmukaisesti laadittu viranomaisen hyväksymien tai vahvistamien ohjeiden mukaisesti.

               (6)

               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Aihe
   Tässä asetuksessa vahvistetaan asetuksen (EY) N:o 1925/2006 8 artiklan soveltamista koskevat täytäntöönpanosäännöt ja erityisesti:

               a)

               ehdot asetuksen (EY) N:o 1925/2006 8 artiklan 1 ja 2 kohdassa mainitun menettelyn käyttämiseksi ja

               b)

               asetuksen (EY) N:o 1925/2006 8 artiklan 4 ja 5 kohdassa tarkoitettu menettely, joka koskee sen liitteessä III olevassa C osassa lueteltuja aineita.

         2 artikla
   Määritelmät
   Tässä asetuksessa

               a)

               ’pyynnöllä’ tarkoitetaan jäsenvaltion komissiolle toimittamia tietoja, myös tieteellisiä tietoja, asetuksen (EY) N:o 1925/2006 8 artiklan 2 kohdassa tarkoitetun menettelyn aloittamiseksi;

               b)

               ’asiakirjalla’ tarkoitetaan asetuksen (EY) N:o 1925/2006 8 artiklan 4 ja 5 kohdassa tarkoitettua asiakirjaa, jonka elintarvikealan toimija tai muu asianosainen toimittaa viranomaiselle;

               c)

               ’markkinoille saattamisella’ tarkoitetaan asetuksen (EY) N:o 178/2002 3 artiklan 8 alakohdan määritelmää.

         3 artikla
   Perusteet pyynnön tekemiseksi
   1.   Arvioitaessa olosuhteita, joissa ainetta lisätään elintarvikkeisiin tai käytetään elintarvikkeiden valmistuksessa, kuten asetuksen (EY) N:o 1925/2006 8 artiklan 1 kohdassa säädetään, on otettava huomioon elintarvikkeen, johon ainetta on lisätty, markkinoille saattaminen yhdessä vai useammassa jäsenvaltiossa.
   2.   Jäsenvaltiot voivat toimittaa komissiolle pyynnön, kun 1 kohdassa tarkoitetusta arvioinnista käy ilmi vähintään yksi seuraavista:

               a)

               mahdollinen riski kuluttajille liittyy siihen, että elimistöön joutuu tätä ainetta huomattavasti suurempi määrä kuin mitä voidaan kohtuudella odottaa tavanomaisissa olosuhteissa noudatettaessa tasapainoista ja monipuolista ruokavaliota, niiden olosuhteiden vuoksi, joissa ainetta lisätään elintarvikkeisiin tai käytetään elintarvikkeiden valmistuksessa;

               b)

               mahdollinen riski kuluttajille liittyy siihen määrään, jonka aikuisväestö tai muu mahdolliseksi riskiryhmäksi todettu väestöryhmä nykyisin saa kyseistä ainetta.

         3.   Tämän asetuksen soveltamiseksi on arvioitava tapauskohtaisesti olosuhteet, joissa elimistöön joutuisi tätä ainetta huomattavasti suurempi määrä kuin minkä voidaan kohtuudella odottaa joutuvan elimistöön tavanomaisissa olosuhteissa noudatettaessa tasapainoista ja monipuolista ruokavaliota, verrattuna siihen määrään kyseistä ainetta, jonka aikuisväestö tai muu yksilöity väestöryhmä, jonka terveys aiheuttaa huolta, keskimäärin saa.
   4.   Tämän artiklan 1, 2 ja 3 kohdassa asetettuja ehtoja ja vaatimuksia sekä tämän asetuksen 4 artiklassa asetettuja vaatimuksia sovelletaan soveltuvin osin silloin, kun komissio aloittaa asetuksen (EY) N:o 1925/2006 8 artiklan mukaisen menettelyn.
   4 artikla
   Pyynnön sisältö
   1.   Pyynnön on sisällettävä käytettävissä olevat ja yleisesti tunnustetut tieteelliset todisteet, jotka osoittavat, että asetuksen (EY) N:o 1925/2006 8 artiklan 1 kohdassa mainitut edellytykset täyttyvät, sekä:

               a)

               Todisteet, jotka osoittavat, että ainetta lisätään elintarvikkeisiin tai käytetään elintarvikkeiden valmistuksessa.
               Tällaisissa todisteissa on oltava tiedot siitä, missä kyseistä ainetta sisältäviä elintarvikkeita on saatettu markkinoille tämän asetuksen 3 artiklan 1 kohdassa tarkoitetulla tavalla.

               b)

               Edellä 3 artiklan 2 kohdan a alakohdassa tarkoitetuissa tapauksissa todisteet, jotka osoittavat, että aineen saanti ylittää huomattavasti sen määrän, joka saadaan tavanomaisissa olosuhteissa noudatettaessa tasapainoista ja monipuolista ruokavaliota, arvioituna 3 artiklan 3 kohdan mukaisesti.
               Tällaisissa todisteissa on oltava kyseisen aineen tosiasiallista saantia koskevat tieteelliset tiedot, jotka on saatu viimeisimmästä käytettävissä olevasta ravinnon saantia tai elintarvikkeiden kulutusta koskevasta tutkimuksesta. Tässä voidaan ottaa huomioon myös sellaisia elintarvikkeita koskevat tiedot, joihin ainetta on lisätty, ja/tai sellaisia ravintolisiä koskevat tiedot, jotka sisältävät kyseistä ainetta. Jäsenvaltioiden on pyyntöä tehdessään perusteltava arvioinnissaan seuraava: ”noudatettaessa tasapainoista ja monipuolista ruokavaliota tavanomaisissa olosuhteissa”.

               c)

               Todisteet, jotka osoittavat, että aineen nauttiminen voi muodostaa riskin kuluttajille.
               Tällaisia todisteita ovat asiaa koskevat tieteelliset tiedot, myös julkaisemattomat validoidut raportit, riskejä arvioivan julkisen elimen tieteelliset lausunnot sekä riippumattomat ja vertaisarvioidut artikkelit. On toimitettava yhteenveto tieteellisistä tiedoista ja niitä koskeva viiteluettelo.

         2.   Komissio voi pyytää jäsenvaltiolta selvennyksiä tai lisätietoja, jos pyyntöä ei ole laadittu asianmukaisesti.
   3.   Komissio julkaisee kaikki jäsenvaltioiden tekemät asianmukaisesti laaditut pyynnöt virallisella verkkosivustollaan.
   4.   Komissio lähettää viranomaiselle pyynnön, johon liitetään kaikki käytettävissä olevat tiedot, kuultuaan ensin jäsenvaltioita. Viranomaisen on annettava tieteellinen lausunto asetuksen (EY) N:o 178/2002 29 artiklan 3 kohdassa tarkoitetussa määräajassa.
   5.   Asianomaiset voivat toimittaa huomautuksia komissiolle 30 päivän kuluessa siitä, kun viranomainen on julkaissut lausuntonsa.
   5 artikla
   Liitteessä III olevassa C osassa mainittu aine
   1.   Jotta voidaan katsoa, että sellainen asiakirja on pätevä, jonka elintarvikealan toimija tai muu asianosainen toimittaa viranomaiselle asetuksen (EY) N:o 1925/2006 liitteessä III olevassa C osassa mainitun aineen turvallisuusarviointia varten asetuksen (EY) N:o 1925/2006 8 artiklan 4 kohdassa tarkoitetun menettelyn mukaisesti, asiakirjan on perustuttava viranomaisen antamiin tai vahvistamiin ohjeisiin.
   Silloin kun viranomainen katsoo, että asiakirja ei ole pätevä ensimmäisen kohdan tarkoitusta varten, viranomaisen on ilmoitettava asiakirjan toimittaneelle elintarvikealan toimijalle tai asianosaiselle ja komissiolle, miksi se ei katso asiakirjan olevan pätevä.
   2.   Viranomainen ottaa huomioon ainoastaan asiakirjat, jotka on toimitettu 18 kuukauden kuluessa sen päätöksen voimaantulopäivästä, jolla aine sisällytettiin asetuksen (EY) N:o 1925/2006 liitteessä III olevaan C osaan asetuksen (EY) N:o 1925/2006 8 artiklan 2 kohdan mukaisesti, ja katsoo, että tällainen asiakirja on pätevä asetuksen (EY) N:o 1925/2006 8 artiklan 5 kohdassa tarkoitetun päätöksen tekemiseksi.
   6 artikla
   Elintarviketurvallisuusviranomaisen lausunto
   1.   Viranomaisen on annettava lausuntonsa tämän asetuksen 5 artiklan 1 kohdassa tarkoitetuista askiakirjoista yhdeksän kuukauden kuluessa päteväksi katsotun asiakirjan vastaanottamisesta. Viranomaisen on arvioitava, onko asiakirja pätevä, 30 päivässä asiakirjan vastaanottamisesta.
   2.   Viranomainen voi pyytää elintavikealan toimijaa tai asianosaista täydentämään asiakirjassa toimittamiaan tietoja tietyssä määräajassa. Silloin kun viranomainen pyytää lisätietoja elitarvikealan toimijalta tai muulta asianosaiselta, 1 kohdassa mainittua määräaikaa voidaan pidentää vain kerran enintään kolmella kuukaudella, ja se kattaa myös elintarvikealan toimijan tai muun asianosaisen tahon lisätietojen toimittamiseen tarvitseman ajan. Elintarvikealan toimijan tai asianosaisen on toimitettava pyydetyt tiedot 15 päivän kuluessa viranomaisen pyynnön vastaanottamisesta.
   7 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä huhtikuuta 2012.

            Komission puolesta

         José Manuel BARROSO

            Puheenjohtaja

      (1)  EUVL L 404, 30.12.2006, s. 26.

      (2)  EYVL L 31, 1.2.2002, s. 1.


title: Komission täytäntöönpanoasetus (EU) N:o 407/2014, annettu 23 päivänä huhtikuuta 2014 , transflutriinin hyväksymisestä vanhana tehoaineena käytettäväksi biosidivalmisteissa valmisteryhmässä 18  ETA:n kannalta merkityksellinen teksti

text:
               24.4.2014

               FI

               Euroopan unionin virallinen lehti

               L 121/14

         KOMISSION TÄYTÄNTÖÖNPANOASETUS (EU) N:o 407/2014,
   annettu 23 päivänä huhtikuuta 2014,
   transflutriinin hyväksymisestä vanhana tehoaineena käytettäväksi biosidivalmisteissa valmisteryhmässä 18
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 89 artiklan 1 kohdan kolmannen alakohdan,
   sekä katsoo seuraavaa:

               (1)

               Komission asetuksessa (EY) N:o 1451/2007 (2) vahvistetaan luettelo tehoaineista, jotka on arvioitava sen selvittämiseksi, olisiko ne mahdollisesti lisättävä Euroopan parlamentin ja neuvoston direktiivin 98/8/EY (3) liitteeseen I, IA tai IB. Transflutriini sisältyy kyseiseen luetteloon.

               (2)

               Transflutriini on arvioitu direktiivin 98/8/EY 11 artiklan 2 kohdan mukaisesti käytettäväksi kyseisen direktiivin liitteessä V määritellyssä tuotetyypissä 18 (hyönteis- ja punkkimyrkyt sekä muiden niveljalkaisten torjuntaan käytettävät tuotteet), joka vastaa asetuksen (EU) N:o 528/2012 liitteessä V määritettyä valmisteryhmää 18.

               (3)

               Alankomaat, joka oli nimetty esitteleväksi jäsenvaltioksi, toimitti komissiolle 13 päivänä heinäkuuta 2010 toimivaltaisen viranomaisen kertomuksen sekä suosituksen asetuksen (EY) N:o 1451/2007 14 artiklan 4 ja 6 kohdan mukaisesti.

               (4)

               Jäsenvaltiot ja komissio tarkastelivat toimivaltaisen viranomaisen kertomusta. Asetuksen (EY) N:o 1451/2007 15 artiklan 4 kohdan mukaisesti tarkastelun tulokset sisällytettiin arviointikertomukseen, jota tarkasteltiin biosidivalmisteita käsittelevässä pysyvässä komiteassa 13 päivänä maaliskuuta 2014.

               (5)

               Kyseisen arviointikertomuksen mukaan valmisteryhmässä 18 käytettävien transflutriinia sisältävien biosidivalmisteiden voidaan olettaa täyttävän direktiivin 98/8/EY 5 artiklassa säädetyt vaatimukset, jos tiettyjä valmisteiden käyttöä koskevia spesifikaatioita ja edellytyksiä noudatetaan.

               (6)

               Siksi on aiheellista hyväksyä transflutriinin käyttö valmisteryhmään 18 kuuluvissa biosidivalmisteissa, jos kyseisiä spesifikaatioita ja edellytyksiä noudatetaan.

               (7)

               Koska arvioinnissa ei käsitelty nanomateriaaleja, hyväksymisen ei asetuksen (EU) N:o 528/2012 4 artiklan 4 kohdan nojalla tulisi kattaa kyseisiä materiaaleja.

               (8)

               Kohtuullinen määräaika on tarpeen ennen tehoaineen hyväksymistä, jotta asianomaiset osapuolet voivat tarvittavalla tavalla valmistautua uusiin vaatimuksiin.

               (9)

               Tässä asetuksessa säädetyt toimenpiteet ovat biosidivalmisteita käsittelevän pysyvän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Hyväksytään transflutriini käytettäväksi tehoaineena biosidivalmisteissa valmisteryhmässä 18 siten, että sovelletaan liitteessä vahvistettuja spesifikaatioita ja edellytyksiä.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä huhtikuuta 2014.

            Komission puolesta

            Puheenjohtaja

         José Manuel BARROSO

      (1)  EUVL L 167, 27.6.2012, s. 1.

      (2)  Komission asetus (EY) N:o 1451/2007, annettu 4 päivänä joulukuuta 2007, biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun kymmenvuotisen työohjelman toisesta vaiheesta (EUVL L 325, 11.12.2007, s. 3).

      (3)  Euroopan parlamentin ja neuvoston direktiivi 98/8/EY, annettu 16 päivänä helmikuuta 1998, biosidituotteiden markkinoille saattamisesta (EYVL L 123, 24.4.1998, s. 1).

      LIITE

                  Yleisnimi

                  IUPAC-nimi
                  Tunnistenumerot

                  Tehoaineen vähimmäispuhtausaste (1)

                  Hyväksymispäivä

                  Hyväksymisen päättymispäivä

                  Valmisteryhmä

                  Erityisedellytykset (2)

                  Transflutriini

                  IUPAC-nimi:
                  2,3,5,6-tetrafluoribentsyyli-(1R,3S)-3-(2,2-dikloorivinyyli)-2,2-dimetyylisyklopropaanikarboksylaatti
                  tai
                  2,3,5,6-tetrafluoribentsyyli-(1R)-trans-3-(2,2-dikloorivinyyli)-2,2-dimetyylisyklopropaanikarboksylaatti
                  EY-numero: 405-060-5
                  CAS-numero: 118712-89-3

                  965 g/kg (1R trans)

                  1. marraskuuta 2015

                  31. lokakuuta 2025

                  18

                  Valmisteen arvioinnissa on kiinnitettävä erityistä huomiota altistumiseen, riskeihin ja tehoon, jotka liittyvät lupahakemuksen kattamiin käyttötarkoituksiin mutta joita ei ole käsitelty tehoaineen riskinarvioinnissa unionin tasolla.
                  Lupien on täytettävä seuraava edellytys:
                  Vesistöille, sedimentille ja maaperälle aiheutuvien riskien vuoksi transflutriinia ei saa käyttää sisäkäyttöön tarkoitetuissa haihduttimissa eikä hyttyssavuissa, ellei valmisteen lupahakemuksessa voida osoittaa, että riskit voidaan rajoittaa hyväksyttävälle tasolle.

         (1)  Tässä sarakkeessa ilmoitettu puhtaus on tehoaineen vähimmäispuhtausaste, jota on käytetty asetuksen (EU) N:o 528/2012 8 artiklan mukaisesti tehtyä arviointia varten. Markkinoille saatetussa tuotteessa olevan tehoaineen puhtausaste voi poiketa vähimmäispuhtausasteesta, jos sen on todettu teknisesti vastaavan arvioitua tehoainetta.

         (2)  Asetuksen (EU) N:o 528/2012 liitteeseen VI sisältyvien yleisten periaatteiden noudattamista varten arviointikertomusten sisältö ja päätelmät asetetaan saataville komission internetsivustolle osoitteessa: http://ec.europa.eu/comm/environment/biocides/index.htm


title: Komission täytäntöönpanoasetus (EU) N:o 250/2012, annettu 21 päivänä maaliskuuta 2012 , erityisten edellytysten asettamisesta Japanista peräisin olevien tai Japanista lähetettyjen rehujen ja elintarvikkeiden tuonnille Fukushiman ydinvoimalassa tapahtuneen onnettomuuden jälkeen annetun täytäntöönpanoasetuksen (EU) N:o 961/2011 muuttamisesta  ETA:n kannalta merkityksellinen teksti

text:
               22.3.2012

               FI

               Euroopan unionin virallinen lehti

               L 82/3

         KOMISSION TÄYTÄNTÖÖNPANOASETUS (EU) N:o 250/2012,
   annettu 21 päivänä maaliskuuta 2012,
   erityisten edellytysten asettamisesta Japanista peräisin olevien tai Japanista lähetettyjen rehujen ja elintarvikkeiden tuonnille Fukushiman ydinvoimalassa tapahtuneen onnettomuuden jälkeen annetun täytäntöönpanoasetuksen (EU) N:o 961/2011 muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan ii alakohdan,
   sekä katsoo seuraavaa:

               (1)

               Asetuksen (EY) N:o 178/2002 53 artiklassa säädetään mahdollisuudesta toteuttaa asianmukaiset unionin kiireelliset toimenpiteet kolmannesta maasta tuotujen elintarvikkeiden ja rehujen osalta ihmisten terveyden, eläinten terveyden tai ympäristön suojelemiseksi, kun tällaista riskiä ei voida tyydyttävällä tavalla hallita yksittäisten jäsenvaltioiden toteuttamilla toimenpiteillä.

               (2)

               Fukushiman ydinvoimalassa 11 päivänä maaliskuuta 2011 tapahtuneen onnettomuuden jälkeen komissiolle on ilmoitettu, että radionukliditasot tietyissä Japanista peräisin olevissa elintarvikkeissa ylittävät Japanissa elintarvikkeisiin sovellettavat toimenpiteet käynnistävät tasot. Tällainen saastuminen saattaa vaarantaa ihmisten ja eläinten terveyden unionissa, minkä vuoksi annettiin komission täytäntöönpanoasetus (EU) N:o 961/2011 (2).

               (3)

               Täytäntöönpanoasetuksessa (EU) N:o 961/2011 säädetään, että kyseisen asetuksen soveltamisalaan kuuluvien tuotteiden lähetysten mukana on oltava Japanin toimivaltaisen viranomaisen valtuutetun edustajan allekirjoittama vakuutus, jossa muun muassa todistetaan se, mistä lähetys on peräisin ja mistä se on lähetetty. Vakuutuksen sisältö vaihtelee lisäksi sen mukaan, ovatko kyseiset tuotteet peräisin tai onko ne lähetetty Fukushiman ydinvoimalan läheisyydessä olevasta prefektuurista vai muualta.

               (4)

               Niiden lähetysten osalta, jotka ovat peräisin Fukushiman prefektuurista ja sitä lähellä olevista kymmenestä prefektuurista, Japanin viranomaisten edellytetään vahvistavan, että radionuklidien cesium-134 ja cesium-137 taso tuotteessa ei ylitä täytäntöönpanoasetuksen (EU) N:o 961/2011 liitteessä II vahvistettuja enimmäistasoja. Lisäksi rajatarkastusaseman tai nimetyn unioniin saapumispaikan toimivaltaisten viranomaisten on tehtävä tunnistus- ja fyysiset tarkastukset, mukaan luettuna laboratorioanalyysi cesium-134:n ja cesium-137:n varalta, vähintään 10 prosentille tällaisista lähetyksistä.

               (5)

               Fukushiman prefektuurista ja sitä lähellä olevista kymmenestä prefektuurista lähetettyjen lähetysten osalta Japanin viranomaisten edellytetään vahvistavan, että ne eivät ole altistunut radioaktiivisuudelle siirron aikana. Tällaisissa tapauksissa ja silloin, kun on kyse muista Japanin prefektuureista kuin Fukushimasta ja sitä lähellä olevista kymmenestä prefektuurista peräisin olevista ja lähetetyistä lähetyksistä, rajatarkastusaseman tai nimetyn unioniin saapumispaikan toimivaltaisten viranomaisten on tehtävä tunnistus- ja fyysiset tarkastukset, mukaan luettuna laboratorioanalyysi cesium-134:n ja cesium-137:n varalta, vähintään 20 prosentille tällaisista lähetyksistä.

               (6)

               Rajatarkastusaseman tai nimetyn unioniin saapumispaikan toimivaltaisten viranomaisten täytäntöönpanoasetuksen (EU) N:o 961/2011 nojalla tekemien tarkastusten, laboratorioanalyysi mukaan luettuna, tulokset osoittavat, että Japanin viranomaiset soveltavat valvontatoimenpiteitä asianmukaisesti ja tehokkaasti unioniin vietäviksi tarkoitettuihin elintarvikkeisiin ja rehuihin. Tämän vuoksi on aiheellista vähentää niiden tarkastusten tiheyttä, jotka rajatarkastusaseman tai nimetyn unioniin saapumispaikan toimivaltaisten viranomaisten on tehtävä tällaisille lähetyksille.

               (7)

               Täytäntöönpanoasetusta (EU) N:o 961/2011 sovelletaan 31 päivään maaliskuuta 2012. Japanin toimivaltaiset viranomaiset seuraavat edelleen elintarvikkeiden ja rehujen radioaktiivisuutta. Seurannan tuloksista ilmenee, että Fukushiman ydinvoimalaa lähellä olevista prefektuureista peräisin olevien tiettyjen elintarvikkeiden ja rehujen radioaktiivisuus ylittää edelleen toimenpiteet käynnistävät tasot. Tämän vuoksi on aiheellista jatkaa täytäntöönpanoasetuksessa (EU) N:o 961/2011 vahvistettujen toimenpiteiden soveltamisaikaa.

               (8)

               Sen vuoksi täytäntöönpanoasetusta (EU) N:o 961/2011 olisi muutettava.

               (9)

               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Muutossäännökset
   Muutetaan täytäntöönpanoasetus (EU) N:o 961/2011 seuraavasti:

               1)

               Korvataan 5 artiklan 1 kohdan b alakohta seuraavasti:

                           ”b)

                           tunnistustarkastus ja fyysinen tarkastus, mukaan luettuna laboratorioanalyysi cesium-134:n ja cesium-137:n varalta, vähintään

                                       —

                                       5 prosentille 2 artiklan 3 kohdan d alakohdassa tarkoitettujen tuotteiden lähetyksistä ja

                                       —

                                       10 prosentille 2 artiklan 3 kohdan b ja c alakohdassa tarkoitettujen tuotteiden lähetyksistä.”

               2)

               Korvataan 10 artiklan toisessa kohdassa päivämäärä ”31 päivään maaliskuuta 2012” päivämäärällä ”31 päivään lokakuuta 2012”.

         2 artikla
   Voimaantulo
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 21 päivänä maaliskuuta 2012.

            Komission puolesta

         José Manuel BARROSO

            Puheenjohtaja

      (1)  EYVL L 31, 1.2.2002, s. 1.

      (2)  EUVL L 252, 28.9.2011, s. 10.


title: Komission täytäntöönpanoasetus (EU) 2017/704, annettu 19 päivänä huhtikuuta 2017, eräiden yhteisön tariffikiintiöiden avaamisesta ja hallinnoinnista sokerialalla annetun asetuksen (EY) N:o 891/2009 muuttamisesta

text:
                  20.4.2017

                  FI

                  Euroopan unionin virallinen lehti

                  L 104/4

            KOMISSION TÄYTÄNTÖÖNPANOASETUS (EU) 2017/704,
      annettu 19 päivänä huhtikuuta 2017,
      eräiden yhteisön tariffikiintiöiden avaamisesta ja hallinnoinnista sokerialalla annetun asetuksen (EY) N:o 891/2009 muuttamisesta
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 187 artiklan
      sekä katsoo seuraavaa:

                  (1)

                  Euroopan yhteisöjen ja niiden jäsenvaltioiden sekä Bosnia ja Hertsegovinan välinen vakautus- ja assosiaatiosopimus (2), jäljempänä ’vakautus- ja assosiaatiosopimus’ allekirjoitettiin 16 päivänä kesäkuuta 2008 ja tuli voimaan 1 päivänä kesäkuuta 2015. Vakautus- ja assosiaatiosopimuksen 27 artiklan 3 kohdassa määrätään yhdistetyn nimikkeistön nimikkeisiin 1701 ja 1702 kuuluvien Bosnia ja Hertsegovinan alkuperätuotteiden tullittomasta tuonnista unioniin 12 000 tonnin suuruisen vuotuisen tariffikiintiön rajoissa.

                  (2)

                  Euroopan yhteisöjen ja niiden jäsenvaltioiden sekä Bosnia ja Hertsegovinan välisen vakautus- ja assosiaatiosopimuksen pöytäkirja Kroatian tasavallan Euroopan unioniin liittymisen huomioon ottamiseksi (3), jäljempänä ’pöytäkirja’, allekirjoitettiin 15 päivänä joulukuuta 2016. Sen allekirjoittaminen Euroopan unionin ja sen jäsenvaltioiden puolesta sekä sen väliaikainen soveltaminen hyväksyttiin neuvoston päätöksellä (EU) 2017/75 (4).

                  (3)

                  Pöytäkirjan 2 artiklan 1 kohdassa määrätään Bosnia ja Hertsegovinasta peräisin olevaa sokeria koskevien nykyisten tariffikiintiöiden muuttamisesta 1 päivästä helmikuuta 2017 alkaen. Sokeria koskeva asianomainen vuotuinen tariffikiintiö korotetaan 12 000 tonnista 13 210 tonniin.

                  (4)

                  Komission asetuksessa (EY) N:o 891/2009 (5) säädetään sokerialan, mukaan lukien Bosnia ja Hertsegovinan alkuperäsokeri, tariffikiintiöiden avaamisesta ja hallinnoinnista. Pöytäkirjassa määrättyjen sokeria koskevien tariffikiintiöiden täytäntöönpanemiseksi on näin ollen tarpeen muuttaa asetusta tämän mukaisesti.

                  (5)

                  Koska pöytäkirjaa sovelletaan 1 päivästä helmikuuta 2017, ehdotettuja muutoksia olisi sovellettava samasta päivästä ja niiden olisi tultava voimaan päivänä, jona ne julkaistaan.

                  (6)

                  Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

            ON HYVÄKSYNYT TÄMÄN ASETUKSEN:
      1 artikla
      Muutetaan asetus (EY) N:o 891/2009 seuraavasti:

                  1)

                  Korvataan 1 artiklan f alakohta seuraavasti:

                              ”f)

                              Euroopan yhteisöjen ja niiden jäsenvaltioiden sekä Bosnian ja Hertsegovinan välisen vakautus- ja assosiaatiosopimuksen (*1), sellaisena kuin se on muutettuna Euroopan yhteisöjen ja niiden jäsenvaltioiden sekä Bosnia ja Hertsegovinan väliseen vakautus- ja assosiaatiosopimukseen Kroatian tasavallan Euroopan unioniin liittymisen huomioon ottamiseksi tehdyllä pöytäkirjalla (*2), 27 artiklan 3 kohta,

                     (*1)  EUVL L 164, 30.6.2015, s. 2."

                     (*2)  EUVL L 12, 17.1.2017, s. 3.”"

                  2)

                  Korvataan liitteessä I oleva II osa tämän asetuksen liitteellä.

            2 artikla
      Tämä asetus tulee voimaan päivänä, jona se julkaistaan Euroopan unionin virallisessa lehdessä.
      Sitä sovelletaan 1 päivästä helmikuuta 2017.

         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 19 päivänä huhtikuuta 2017.

               Komission puolesta

               Puheenjohtaja

            Jean-Claude JUNCKER

         (1)  EUVL L 347, 20.12.2013, s. 671.

         (2)  EUVL L 164, 30.6.2015, s. 2.

         (3)  EUVL L 12, 17.1.2017, s. 3.

         (4)  Neuvoston päätös (EU) 2017/75, annettu 21 päivänä marraskuuta 2016, Euroopan yhteisöjen ja niiden jäsenvaltioiden sekä Bosnia ja Hertsegovinan väliseen vakautus- ja assosiaatiosopimukseen Kroatian tasavallan Euroopan unioniin liittymisen huomioon ottamiseksi liitettävän pöytäkirjan allekirjoittamisesta unionin ja sen jäsenvaltioiden puolesta sekä sen väliaikaisesta soveltamisesta (EUVL L 12, 17.1.2017, s. 1).

         (5)  Komission asetus (EY) N:o 891/2009, annettu 25 päivänä syyskuuta 2009, eräiden yhteisön tariffikiintiöiden avaamisesta ja hallinnoinnista sokerialalla (EUVL L 254, 26.9.2009, s. 82).

         LIITE

               ”II osa: Balkanin maiden alkuperäsokeri

                        Kolmas maa tai tullialue

                        Järjestysnumero

                        CN-koodi

                        Määrä (tonnia)

                        Kiintiötulli (euroa/tonni)

                        Albania

                        09.4324

                        1701  ja 1702

                        1 000

                        0

                        Bosnia ja Hertsegovina

                        09.4325

                        1701  ja 1702

                        13 210

                        0

                        Serbia

                        09.4326

                        1701  ja 1702

                        181 000

                        0

                        Entinen Jugoslavian tasavalta Makedonia

                        09.4327

                        1701  ja 1702

                        7 000

                        0”


title: Komission täytäntöönpanoasetus (EU) N:o 243/2011, annettu 11 päivänä maaliskuuta 2011 , nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Oravský korbáčik (SMM))

text:
               12.3.2011

               FI

               Euroopan unionin virallinen lehti

               L 66/19

         KOMISSION TÄYTÄNTÖÖNPANOASETUS (EU) N:o 243/2011,
   annettu 11 päivänä maaliskuuta 2011,
   nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Oravský korbáčik (SMM))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annetun neuvoston asetuksen (EY) N:o 510/2006 (1) ja erityisesti sen 7 artiklan 4 kohdan ensimmäisen alakohdan,
   sekä katsoo seuraavaa:

               (1)

               Slovakian hakemus nimityksen ”Oravský korbáčik” rekisteröimiseksi julkaistiin Euroopan unionin virallisessa lehdessä
                   (2) asetuksen (EY) N:o 510/2006 6 artiklan 2 kohdan ensimmäisen alakohdan mukaisesti.

               (2)

               Koska komissiolle ei ole toimitettu vastaväitteitä asetuksen (EY) N:o 501/2006 7 artiklan mukaisesti, nimitys olisi rekisteröitävä,

         ON HYVÄKSYNYT TÄMÄN ASETUKSEN:
   1 artikla
   Rekisteröidään tämän asetuksen liitteessä oleva nimitys.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 11 päivänä maaliskuuta 2011.

            Komission puolesta, puheenjohtajan nimissä

         Dacian CIOLOŞ

            Komission jäsen

      (1)  EUVL L 93, 31.3.2006, s. 12.

      (2)  EUVL L 188, 13.7.2010, s. 15.

      LIITE
      Ihmisravinnoksi tarkoitetut perussopimuksen liitteeseen I kuuluvat maataloustuotteet:

         Luokka 1.3   Juustot

      SLOVAKIA
      Oravský korbáčik (SMM)


title: Komission täytäntöönpanoasetus (EU) 2017/550, annettu 23 päivänä maaliskuuta 2017, rasvattoman maitojauheen vähimmäismyyntihinnan vahvistamisesta täytäntöönpanoasetuksella (EU) 2016/2080 aloitetun tarjouskilpailumenettelyn mukaisessa seitsemännessä osatarjouskilpailussa

text:
               24.3.2017

               FI

               Euroopan unionin virallinen lehti

               L 79/6

         KOMISSION TÄYTÄNTÖÖNPANOASETUS (EU) 2017/550,
   annettu 23 päivänä maaliskuuta 2017,
   rasvattoman maitojauheen vähimmäismyyntihinnan vahvistamisesta täytäntöönpanoasetuksella (EU) 2016/2080 aloitetun tarjouskilpailumenettelyn mukaisessa seitsemännessä osatarjouskilpailussa
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1),
   ottaa huomioon Euroopan parlamentin ja neuvoston asetuksen (EU) N:o 1308/2013 soveltamissäännöistä julkisen intervention ja yksityisen varastoinnin tuen osalta 18 päivänä toukokuuta 2016 annetun komission täytäntöönpanoasetuksen (EU) 2016/1240 (2) ja erityisesti sen 32 artiklan,
   sekä katsoo seuraavaa:

               (1)

               Komission täytäntöönpanoasetuksella (EU) 2016/2080 (3) aloitettiin rasvattoman maitojauheen myynti tarjouskilpailumenettelyllä.

               (2)

               Seitsemännessä osatarjouskilpailussa saadut tarjoukset huomioon ottaen vähimmäismyyntihinta on aiheellista jättää vahvistamatta.

               (3)

               Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksella (EU) 2016/2080 aloitetun tarjouskilpailumenettelyn mukaisessa rasvattoman maitojauheen myyntiä koskevassa seitsemännessä osatarjouskilpailussa, jonka tarjousten jättöaika päättyi 21 päivänä maaliskuuta 2017, ei vahvisteta vähimmäismyyntihintaa.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä maaliskuuta 2017.

            Komission puolesta,

            puheenjohtajan nimissä

         Jerzy PLEWA

            Pääjohtaja

            Maatalouden ja maaseudun kehittämisen pääosasto

      (1)  EUVL L 347, 20.12.2013, s. 671.

      (2)  EUVL L 206, 30.7.2016, s. 71.

      (3)  Komission täytäntöönpanoasetus (EU) 2016/2080, annettu 25 päivänä marraskuuta 2016, rasvattoman maitojauheen myynnin aloittamisesta tarjouskilpailumenettelyllä (EUVL L 321, 29.11.2016, s. 45).